பாடம் 9
பேதுருவின் மிஷனரி தரிசனம்
நோக்கம்: சுவிசேஷம் எல்லா இனத்து, எல்லா குலத்து மக்களுக்கும் உரியது என்று பிள்ளைகளுக்குக் கற்பித்தல்.
வேத வாசிப்பு: அப்போஸ்தலர் 10:1-48, குறிப்பாக வசனங்கள் 9-16
மனப்பாட வசனம்: அப்போஸ்தலர் 10:35 – “எந்த ஜனத்திலாயினும் அவருக்குப் பயந்து நீதியைச் செய்கிறவன் எவனோ அவனே அவருக்கு ஏற்றவன்.”
பாடத்தை அளித்தல்
தொடக்கப் புள்ளி
கனவுகளைப் பற்றிப் பேசுவோம். உங்களுக்கு சில நேரங்களில் கனவு வருமா? நீங்கள் கண்ட ஒரு கனவை விவரியுங்கள். கனவுகள் பெரும்பாலும் அர்த்தமற்றவை. ஆனாலும் சில வேளைகளில் முக்கியமான ஒன்றை நமக்குச் சொல்ல, தரிசனம் என்னும் விசேஷ வகைக் கனவை தேவன் பயன்படுத்துகிறார்.
இன்றைய போதனையின் முக்கிய குறிப்புகள்
1. ஒரு முக்கியமான உண்மையைக் கற்பிக்க தேவன் பேதுருவுக்கு ஒரு தரிசனத்தை அனுப்பினார். (பேதுரு இயேசுவின் முதல் சீஷர்களில் ஒருவன்.) பரிசுத்த ஆவி ஊற்றப்பட்ட பின் அவன் படிப்படியாக ஆதிச் சபையின் தலைவனானான். சூழ்நிலையை விளக்குங்கள். பேதுரு பசியோடிருந்தான். மதிய உணவு நேரம்; உணவு தயாராகும் வரை அவன் ஜெபிக்கப் போனான். வெயிலாயிருந்ததால், குளிர்ச்சியாயிருக்கும் வீட்டின் தட்டையான மேல்மாடிக்கு அவன் ஏறியிருக்கலாம். பேதுரு தனியாக அங்கிருந்தபோது தேவன் அவனுக்கு ஒரு தரிசனத்தை அனுப்பினார் (10:9-10).
2. படம் 9-ஐக் காட்டுங்கள். படத்தைப் பயன்படுத்தி 11-14 வசனங்களில் நடந்ததை உங்கள் சொந்த வார்த்தைகளில் சொல்லுங்கள். தேவனுடைய நியாயப்பிரமாணம் யூதர்கள் அந்த மிருகங்களை உண்பதைத் தடைசெய்திருந்ததால் பேதுரு அவற்றை உண்ண மறுத்தான்.
3. நியாயப்பிரமாணம் தீட்டு அல்லது அசுத்தம் என்று சொன்ன அந்த மிருகங்களை எழுந்து உண்ணும்படி பேதுருவிடம் மேலும் இரண்டு முறை சொல்லப்பட்டது (10:15-16). ஒவ்வொரு முறையும் நடந்ததைச் சொல்லுங்கள். கதையில் சிறிது திரும்பத் திரும்ப வருவதைப் பிள்ளைகள் விரும்புகிறார்கள்; அதிலிருந்து கற்றுக்கொள்கிறார்கள்.
4. மூன்றாம் முறைக்குப் பின் பேதுரு விழித்து, அந்தத் தரிசனத்தின் பொருள் என்ன என்று யோசித்தான். அப்போது யாரோ கதவைத் தட்டுவதையும் தன் பெயரைக் கூப்பிடுவதையும் கேட்டான். அடுத்து நடந்ததை விவரியுங்கள் (10:17-18). வந்தவர்களில் ஒருவன் போர்வீரன் என்பதைக் கண்டதும், தான் கைதுசெய்யப்படப் போகிறோமோ என்று பேதுரு யோசித்திருக்கலாம்!
5. அந்த ஆட்களோடு போகும்படி தேவனுடைய பரிசுத்த ஆவி பேதுருவிடம் சொன்னார்; அவர்கள் இயேசு கிறிஸ்துவைப் பற்றிக் கேட்க வேண்டியிருந்தது (10:19-20). ஆனால் அவர்கள் புறவினத்தார். யூதர்கள் யூதரல்லாதவர்களோடு எந்தத் தொடர்பும் வைத்துக்கொள்வதில்லை. தேவனுக்குப் பிரதிஷ்டை செய்யப்படாதவர்கள் என்பதால் அவர்களைத் தீட்டுள்ளவர்களாகக் கருதினார்கள். அப்போது தேவன் ஏன் அந்தத் தரிசனத்தை அனுப்பினார் என்பதைப் பேதுரு கண்டுகொண்டான். தேவனுடைய பார்வையில் எதுவும் எவரும் தீட்டுள்ளவர் அல்ல. சுவிசேஷம் எல்லா மனிதகுலத்துக்கும் உரியது.
கதைக்கு நம் பதில்
உங்கள் சமுதாயத்தில் விரும்பப்படாத அல்லது ஒதுக்கப்பட்ட சில வகை மக்களைக் குறிப்பிடுங்கள். அவர்களுக்கு நாம் எப்படிச் சுவிசேஷத்தைக் கொண்டுசெல்லலாம்?
மனப்பாட வசனத்தை மனதில் பதிய வைத்தல்
அப்போஸ்தலர் 10:35-ஐ வகுப்பாகச் சேர்ந்து திரும்பத் திரும்பச் சொல்லுங்கள். “எந்த ஜனத்திலாயினும்” என்ற சொற்றொடரைச் சொல்லும்போது பிள்ளைகள் கைகளை விரிக்கட்டும்.
